tartuNLP/wikipedia-smugri-20251201 huggingface dataset:
Suzaka

Suzaka () on Japanin kaupunki Honshūn saarella Chūbun tai Kōshin’etsun alueella Naganon prefektuurissa. Se sijaitsee sisämaassa prefektuurin koillisosassa Naganon altaan itäreunalla Chikumajoen oikealla rannalla. Kaakossa kaupungin alue nousee Azumayavuorelle ja rajautuu Gunman prefektuuriin. Suzakassa on 50 422 asukasta (kesäkuussa 2020) ja sen pinta-ala on 149,67 neliökilometriä.
Suzaka kehittyi Edo-kaudella paikallisena hallintokeskuksena ("jin’ya") ja markkinapaikkana. Se sijaitsi Gunman suuntaan johtaneen tien varrella. Meiji-restauraation jälkeen sinne syntyi kehruuteollisuutta, mutta toisen maailmansodan päätyttyä merkittävimpiin elinkeinoihin on kuulunut elektroniikkateollisuus. Kaupunkioikeudet Suzaka sai vuonna 1954, kun Suzakan maaseutukaupunkiin liitettiin kaksi muuta kuntaa. Kaupunki on kasvanut myös läheisen Naganon esikaupunkina. Ympäröivillä maaseutualueilla viljellään hedelmiä, kuten omenoita ja viinirypäleitä.
Suzakan nähtävyyksiin kuuluvat esimerkiksi Garyūn puisto ja erilaiset luonnonalueet, kuten japaninatsaleoistaan tunnettu Hafun ylänkö ja Yonakon vesiputoukset. Osa kaupungin alueesta kuuluu Jōshin’etsu-kōgenin kansallispuistoon. Suzakaa palvelee Nagano-rautateiden Nagano-linja.
Reilun kaupan viikko

Reilun kaupan viikko on kampanjaviikko, jonka tarkoituksena on muistuttaa suomalaisia Reilusta kaupasta ja ostosvalintojen vaikutuksista. Reilun kaupan viikkoa vietetään vuosittain viikolla 43. Kampanjan järjestää Reilu kauppa ry yhteistyössä jäsenjärjestöjensä sekä monien yritysten, seurakuntien ja korkeakoulujen kanssa.
Herbert Backe

Herbert Backe (1. toukokuuta 1896 Batumi, Venäjän keisarikunta – 7. huhtikuuta 1947 Nürnberg, Saksa) oli saksalainen maatalousasioihin erikoistunut kansallissosialistinen poliitikko ja SS-johtaja, joka toimi vuosina 1942–1945 Saksan elintarvike- ja maatalousministerinä. Hän laati niin sanotun nälkäsuunnitelman (), johon sisältyi miljoonien neuvostoliittolaisten siviilien näännyttäminen nälkään.
Elämä.
Backen vanhemmat olivat kauppias Albrecht Backe ja Luise Wetzel. Äidin suku oli Kaukasukselle asettuneita saksalaisia. Backe kävi koulunsa Tiflisissä ja oli ensimmäisen maailmansodan aikana internoituna Uralille. Hän muutti Saksaan Venäjän vallankumouksen jälkeen vuonna 1918 ja työskenteli eri ammateissa. Opiskeltuaan vuosina 1920–1923 maataloustiedettä Göttingenin yliopistossa Backe toimi muun muassa tilanhoitajana, Hannoverin teknillisen korkeakoulun assistenttina ja maanviljelijäliiton piirijohtajana. Hän liittyi 1920-luvulla SA-järjestöön ja 1930-luvun alussa kansallissosialistiseen puolueeseen, jonka ehdokkaana hänet valittiin vuonna 1932 Preussin maapäiville.
Kansallissosialistien noustua valtaan Backe nimitettiin heinäkuussa 1933 Saksan elintarvike- ja maatalousministeriön valtakunnankomissaariksi ja lokakuussa 1933 ministeriön valtiosihteeriksi. Hän oli ministeri Richard Walther Darrén läheinen apulainen. Vuonna 1936 Backesta tuli nelivuotissuunnitelman elintarvikeryhmän johtaja. Hän pyrki tehostamaan Saksan maataloustuotantoa.
Saksan valmistellessa toisen maailmansodan aikana hyökkäystä Neuvostoliittoon Backe laati suunnitelman, jonka mukaan Saksan ja sen armeijan ruokahuolto turvattaisiin takavarikoimalla elintarvikkeet Neuvostoliitolta valloitettavilta alueilta ja näännyttämällä nälkään 30 miljoonaa Neuvostoliiton asukasta, erityisesti suurkaupunkien asukkaat. Backen nälkäsuunnitelma oli tärkeä osa Wehrmachtin sotasuunnitelmaa, mutta sen toimeenpano epäonnistui lähes täydellisesti, sillä Ukrainan maataloustuotanto oli romahtanut ja Saksan armeija tarvitsi miehitetyn alueen asukkaita työvoimana. Silti miljoonia neuvostoliittolaisia nälkiinnytettiin kuoliaaksi, mukaan lukien enemmistö sotavangeista. Backe nimitettiin elintarvikeministeriksi Darrén syrjäyttämisen jälkeen vuonna 1942. Hän jatkoi ministerinä vielä Dönitzin hallituksessa vuonna 1945.
Sodan jälkeen liittoutuneet vangitsivat Backen, joka oli tarkoitus asettaa syytteeseen Nürnbergin oikeudenkäynteihin kuuluneessa niin sanotussa Wilhelmstrassen oikeudenkäynnissä. Hän teki itsemurhan vankilassa huhtikuussa 1947.
Taruja Pohjolan jumalista

Taruja Pohjolan jumalista () on yhteispohjoismaisella rahoituksella tehty suomalainen animaatiosarja, joka perustuu pohjoismaiseen mytologiaan. Sarjan käsikirjoitti ruotsalainen Maj Samzelius, ja se animoitiin liperiläisessä Ateljé Seppo Putkinen -studiossa.
24-osaisen sarjan neljä ensimmäistä jaksoa perustuivat suomalais-ugrilaisten kansojen taruihin ja niissä käsiteltiin muun muassa taivaanjumala Numia ja karhun syntyä. Seuraavat kolme jaksoa perustuivat "Kalevalan" kertomuksiin, ja niissä esiintyivät Väinämöinen, Ilmarinen, Joukahainen ja Louhi. Sarjan loput jaksot keskittyivät skandinaaviseen mytologiaan, ja niissä esiteltiin aasajumalten seikkailuja. Muun muassa Odin, Thor, Loke, Siv ja Freija esiintyvät sarjassa.
Sarjan animoiminen oli suuri tuotanto, joka työllisti parikymmentä henkeä Ateljé Seppo Putkisella. Piirrosanimaation tukena käytettiin tietokoneita liikkeiden animoinnissa, värittämisessä ja taustamaalausten luomisessa. Sarja jäi studion viimeiseksi tuotannoksi, kun sen perustaja Seppo Putkinen kuoli lento-onnettomuudessa.
Sarjaa esitettiin YLE TV1:llä keväällä 1993 perjantaisin, ja uusintana Veturi-lastenohjelman yhteydessä torstaisin. Sarja uusittiin pariin otteeseen samana vuonna.
Ivan Kukuljević Sakcinski

Ivan Kukuljević Sakcinski (1816–1889) oli kroatialainen kirjailija, historioitsija ja poliitikko. Hän julkaisi ensin novelleja ja ensimmäisen kroatialaisen draaman "Juran i Sofia" (1839) sekä panslavistiseen henkeen kirjoitetun runokokoelman "Slavjanke" (1848). Hän perusti 1850 Eteläslaavilaisen historiallisen seuran, oli 1867 mukana perustamassa Eteläslaavilaista eli Agramin tiedeakatemiaa ja oli kroatialaisen kirjallisuuden seuran (Matica hrvatska) esimies. Hän julkaisi tärkeitä kokoelmia Kroatian ja yleensä eteläslaavilaisten historiaa valaisevia asiakirjoja (esimerkiksi "Jura regni Croatiæ, Slavoniæ et Dalmatiæ", 1861, "Monumenta slavorum meridionalium", 1863, "Codex diplomaticus regni Croatiæ", 1874–1875). Kukuljević Sakcinski osallistui innokkaasti myös politiikkaan, varsinkin 1848–1849 vuoden kansalliseen liikkeeseen.
Weston McKennie

Weston James Earl McKennie (s. 28. elokuuta 1998) on yhdysvaltalainen jalkapalloilija, pelipaikaltaan keskikenttäpelaaja, joka edustaa Italian Serie A:ssa pelaavaa Juventusta. Hän on pelannut Yhdysvaltain maajoukkueessa 28 maaottelua.
McKennie pelasi juniorina saksalaisessa FC Phönix Otterbachissa ja yhdysvaltalaisessa FC Dallasissa kunnes siirtyi vuonna 2016 saksalaisseura Schalkeen. Hän pelasi avausottelunsa Schalken edustusjoukkueessa Bundesliigassa toukokuussa 2017. Kaudella 2017–2018 hän pelasi Bundesliigassa 22 ottelua ja seuraavalla kaudella 24. Mestarien liigassa hän pelasi kaudella 2018–2019 kuusi ottelua ja teki lokakuussa vierasottelussa Lokomotiv Moskovaa vastaan ottelun ainoan maalin. Kolme päivää myöhemmin hän teki ensimmäisen bundesliigamaalinsa vierasottelussa Fortuna Düsseldorfia vastaan. Kaudella 2019–2020 McKennie pelasi Bundesliigassa 28 ottelua, joista 24 ottelua avauskokoonpanossa, ja teki niissä kolme maalia.
McKennie siirtyi 29. elokuuta 2020 vuoden mittaisella lainasopimuksella italialaiseen Juventukseen. Hän pelasi kauden aikana 34 Serie A -ottelua ja teki viisi maalia. Mestarien liigassa pelaamissaan seitsemässä ottelussa hän teki yhden maalin. Hän voitti Italian Supercupin 2020 ja Italian Cupin 2021. Kesällä 2021 hän siirtyi Juventukseen vakituisesti 20,5 miljoonan euron siirtosummalla. Hän viimeisteli kaudella 2021–2022 pelaamissaan 21 Italian pääsarjaottelussa kolme maalia. Mestarien liigassa hän pelasi kuusi ottelua. Seuraavalla kaudella hän pelasi tammikuun loppuun mennessä Serie A:ssa 15 ottelua ja teki yhden maalin. Mestarien liigassa pelaamissaan viidessä ottelussa hän teki kaksi maalia. Hän pelasi loppukauden lainalla Leedsissä, jossa pelasi 19 Englannin Valioliigan ottelua. Kaudella 2023–2024 hän on pelannut jouluun mennessä Juventuksessa 17 liigaottelua.
McKennie pelasi Yhdysvaltain nuorisomaajoukkueissa. Hän pelasi ensimmäisen kerran Yhdysvaltain A-maajoukkueessa marraskuussa 2017 ystävyysottelussa Portugalia vastaan ja teki ottelun 21. minuutilla joukkueensa ainoaksi jääneen maalin. CONCACAF Gold Cupissa 2019 hän teki maalin puolivälierässä Curaçaota vastaan ja välierässä Jamaikaa vastaan. Hän pelasi myös loppuottelun, jonka Yhdysvallat hävisi Meksikolle. Lokakuussa 2019 McKennie teki kolme maalia eli hattutempun CONCACAF:in Kansojen liigassa Kuubaa vastaan. Hän oli avauskokoonpanossa Yhdysvaltojen kaikissa neljässä ottelussa MM-kilpailuissa 2022.
McKennie on pelannut vuoden 2023 loppuun mennessä 49 maaottelua ja tehnyt niissä 11 maalia. Hänet valittiin Yhdysvaltojen vuoden jalkapalloilijaksi 2020.
Louise Labé

Louise Labé (1526–1566) oli ranskalainen runoilija. Labén soneteissa ja elegioissa näkyy Petrarcan vaikutus. Niiden ansiona on lyyrillinen lennokkuus ja kielen puhtaus. Huomattavan hieno on suorasanainen allegoria "Le débat de Folie et d’Amour" (1555). Tämän ajan monista oppineista naisista Labé oli merkittävin.
Pirjo Pesonen

Pirjo Pesonen-Sams on suomalainen keraamikko ja muotoilija joka on työskennellyt vuodesta 2012 lähtien Suomenlinnan Susisaarella sijaitsevassa Pot Viaporin työhuoneella.
Pesonen on aloitti opiskelun vuonna 1977 Taideteollisessa korkeakoulussa ja valmistui sieltä vuonna 1981 keramiikkataiteen maisteriksi. Opiskelun jälkeen hän on opettanut ja ollut ohjaajana muun muassa Pohjois-Helsingin kuvataidekoulussa, Järvenpään työväenopistossa ja Hämeen ammattikorkeakoulussa.
Pesonen on työskennellyt vuodesta 2012 lähtien Suomenlinnassa Susisaarella sijaitsevassa Pot Viaporin keramiikkatyöhuoneella. Työhuone sijaitsee bastion Palmstiernassa ja on osa Suomenlinnan kulttuurista ja taiteellista toimintaa.
Pesonen on pitänyt keramiikkataiteen näyttelyitä Suomessa, Tanskassa ja Virossa. Hän on toiminut useissa taiteilijoiden yhdistyksissä luottamustehtävissä, ja ollut muun muassa opetushallituksen nimeämän Esinesuunnittelun ja valmistuksen tutkintotoimikunnan jäsen.
Islannin presidentinvaali 2020

Islannin presidentinvaali järjestettiin virallisesti 27. kesäkuuta 2020, mutta äänestys järjestettiin vaiheittain, minkä seurauksena aikaisin äänestämisajankohta oli 25. toukokuuta. Vaalin voittajaksi valikoitui 92 prosentin kannatuksella istuva presidentti Guðni Thorlacius Jóhannesson, jonka vastaehdokkaan Guðmundur Franklín Jónssonin äänisaalis jäi 7,8 prosenttiin. Äänestysprosentti oli 66,9 prosenttia. 
Islannin presidentinvaali oli toinen koronaviruspandemian aikana järjestetty vaalitilaisuus. Viikkoa aiemmin Serbiassa järjestettiin parlamenttivaalit. Pandemian seurauksena äänestyspisteille saapuvia kehotettiin desinfioimaan kätensä ja pitämään huolta turvaväleistä.
Vaalien ehdokkaina olivat istuva presidentti Guðni Thorlacius Jóhannesson ja Guðmundur Franklín Jónsson, joka johti oikeistopopulistista liikettä vuosina 2010–2013. Guðmundur lupasi valituksi tullessaan ottavansa aktiivisemman aseman vallankäyttäjänä hyödyntämällä veto-oikeuttaan. Guðni puolestaan ilmoitti pyrkivänsä jatkamaan samalla linjalla, jolla hän voitti aiemman presidentinvaalin. Guðnin suosio oli mielipidemittauksissa huomattavasti korkeampi kuin kilpailijansa. Guðmundur sai huomattavaa tukea ainoastaan keskustapuolueen äänestäjiltä, joista 55 prosenttia ilmoitti kannattavansa häntä 11.–18. kesäkuuta pidetyssä kyselyssä. Kaikkien muiden puolueiden kannattajien ylivoimainen enemmistö suosi Guðnia.
Mary Lamb

Mary Ann Lamb (1765–1847) oli englantilainen kirjailija. Hän julkaisi yhdessä veljensä Charles Lambin kanssa kertomukset "Tales from the plays of Shakespeare" (1807) ja osallistui joihinkin veljen kirjallisiin töihin. Lamb surmasi äitinsä ja sairasti sen jälkeen ajoittain mielenhäiriöitä. Hän oli välillä laitoshoidossa, ja muina aikoina veli huolehti hänestä kuolemaansa asti.
Tarja Teräsvuori

Tarja Leena Teräsvuori (s. 5. marraskuuta 1947) on suomalainen kuvataiteilija.
Teräsvuori opiskeli Vapaassa Taidekoulussa 1963–1964 ja Taideteollisessa korkeakoulussa 1965–1969. Hänen teoksiaan oli ensi kerran näyttelyssä Mikkelissä 1969. Vuosina 1988–1998 Teräsvuori toimi Keski-Suomen läänin grafiikan läänintaiteilijana. Hänen teoksiaan on eduskunnan, Helsingin, Jyväskylän, Mikkelin, Turun ja Tampereen kaupunkien kokoelmissa. Teräsvuorelle myönnettiin valtion taiteilijaeläke vuonna 2010.
Valokuvaaja Vertti Teräsvuori oli Tarja Teräsvuoren poika.
Tuhkvitsa oja

Tuhkvitsa oja (myös Obinitsa oja) on Viron Võrumaalla Setomaan kunnassa sijaitseva 15 kilometriä pitkä Piusa jõen sivu-uoma.
Uoman kulku.
Pääuoma alkaa Meremäen kylässä sijaitsevasta Ojaotsa lätestä (). Entisen Meremäen kunnan alueet ovat viljeltyä seutua ja uoma virtaa aluksi peltoaukean keskellä. Uoma ohittaa Lepän ja Tobrovan kylät ja putoaa sitten loppumatkaksi uurtamaansa kanjoniin, jonka ympäristö on metsämaata. Samalla kun suurin sivu-uoma Savioja yhtyy siihen Rokinan kylässä vasemmalta puolelta, laskee se Obinitsan tekojärveen. Se rakennettiin Obinitsan taajaman vesihuollon tarpeisiin. Tekojärven jälkeen uoma virtaa kanjonissaan metsäalueella. Se ohittaa Kiksovan kylän ja yhtyy pohjoisessa Piusa jõgeen Ala-Tsumbassa, joka sijaitsee Piusan kylän eteläpuolella. Piusa jõgi vie vedet itään päin.
Valuma-alue, sivu-uomia ja järviä.
Valuma-alue.
Tuhkvitsa oja sijaitsee Piusa jõen valuma-alueella. Piusa laskee Pihkovanjärven eli Peipsijärven länsirantaan. Piusa jõen valuma-alue sisältyy Peipsijärven alueeseen, joka muodostaa Narvanjoen vesistöalueen keskiosan. Vesireitti jatkuu Peipsijärven pohjoispäästä, kun sieltä alkava Narvanjoki virtaa pohjoiseen ja laskee lopuksi Suomenlahteen. Ojan valuma-alueen koko on 66,8 neliökilometriä ja se sijaitsee pääasiassa Setomaan kunnassa .
Tuhkvitsa ojan valuma-alue jää Tuplova jõen ja Piusa jõen pääuoman valuma-alueiden väliin, jonne tosin jäävät myös lyhyet Tilana oja ja Süväoro oja. Valuma-alue muodostuu alajuoksun pääuomasta, johon yhtyy vain pieniä ojia kuten esimerkiksi Korski orgista tuleva oja ja Obinitsan kylästä alkava Paatsuvaoro oja. Lisäksi pääuomassa sijaitsevaan Obinitsan järveen laskee Harrõorgin pohjalla virtaava oja, jolla on useita lyhyitä haaroja. Obinitsan järven yläpuolella haarautuu joen pääuomasta Savioja, jonka monihaarainen valuma-alue on suurempi kuin pääuomalla. Saviojallakin on haaroja kuten esimerkiksi Palandõ oja, jonka latvoilla sijaitsee Hillakeste oja, sekä vielä Hõpõoja ja Mustoja.
Sivu-uomia.
Ojalla on omia sivu-uomia, joista oheinen taulukko sisältää niistä tärkeimmät. Monesti toistuva lähde on esitelty taulukon alla.
Lähteet: 1 = 
Järviä.
Valuma-alueen järvistä kaksi tärkeintä ovat tekojärvet Obinitsa järv ja Hilläkeste järv. Obinitsa järv on rakennettu Tuhkvitsa ojan pääuomaan vuonna 1995. Hilläkeste järv on padottu Hilläkeste ojaan, joka yhtyy ensin Palandõ ojaan, joka yhtyy vuorostaan Saviojaan. Valuma-alueen sivu-uomien varsilla sijaitsee joukko pieniä talouskäytössä olevia lampia, jotka ovat muodostuneet tai rakennettu tilojen lähettyville. Niitä on erityisen monta Küllätüvässä Harrõorgin ojan valauma-alueella.
Historiaa.
Uoman keskikaltevuus on 5,8 metriä kilometriltä ja tätä on aiemmin hyödynnetty vesimyllyissä, joita on uomassa toiminut kahdeksassa kylässä: Serga, Tepia, Lepa, Tobrova, Porga, Kruuse, Sonne ja Ala-Tsumba. Vesimyllyjä ei ole enää yhtäkään toiminnassa. Tepian lähellä sijaitsee pyhä lähde (Silmäläte?, Tepia ohvriallikas), jonka vedellä on sanottu olevan parantavia vaikutuksia.
Hallintoalue.
Tuhkvitsa oja kuuluu Peipsijärven alavesistöalueeseen, joka on osa Itä-Viron vesistöaluetta. Ojan vesistörekisterin tunnus on VEE1001900.
Charles Lamb

Charles Lamb (1775–1834) oli englantilainen esseisti ja runoilija. Lambin runoille on ominaista tunteen syvyys ja helppotajuinen ilmaisumuoto. Tunnetuin niistä on ”The old familiar faces”. Laajalle levisi Lambin yhdessä sisarensa Mary Lambin kanssa julkaisemat kertomukset "Tales from the plays of Shakespeare" (1807). Vuotta myöhemmin Lamb julkaisi kokoelman Shakespearen aikaisia näytelmäkirjailijoita, "Specimens of English dramatic poets who lived about the time of Shakespeare". Siinä hän nosti esille vanhojen näytelmäkirjailijoiden sanontatavan yksinkertaisuuden ja puhtauden, jota hän itse tavoitteli murhenäytelmässään "John Woodvil" (1802). Lambin etevät esseet ilmestyivät koottuina 1823 ja 1833.
Caroline Lamb

Caroline Lamb o.s. "Ponsonby" (1785–1828) oli englantilainen kirjailija. Hän oli tunnettu suhteestaan lordi Byroniin, jonka rakastajatar hän julkisesti myönsi olevansa. Kun suhde pian katkesi, Lamb teeskenteli itsemurhayritystä ja ryhtyi levittämään Byronista huhua, että tämä eli luvattomassa suhteessa sisareensa. 
Byronin maineen mustaamiseen tähtäsi myös Lambin romaani "Glenarvon". Sittemmin hän julkaisi vielä kaksi taiteellisesti hillitympää romaania "Graham Hamilton" ja "Ada Reis". Lamb menetti lopulta mielenterveytensä. Lambin puoliso oli brittiläinen poliitikko William Lamb.
Illumination Mac Guff

Illumination Mac Guff on vuonna 2011 perustettu ranskalainen animaatiostudio. Studion omistaa Illumination, joka on Universal Studiosin tytäryhtiö. Yhtiö on vastuussa Illuminationin täyspitkistä animaatioelokuvista ja lyhytelokuvista, kuten "Itse ilkimys" -elokuvasarjasta.
Elizabeth Ann Seton

Elizabeth Ann Bayley Seton (28. elokuuta 1774 New York – 4. tammikuuta 1821 Emmitsburg) oli yhdysvaltalainen katolinen uskonsisar, joka perusti orpoja ja löytölapsia auttavan Sisters of Charity -järjestön Yhdysvaltoihin vuonna 1809. Hän on ensimmäinen kolmentoista siirtokunnan alueella syntynyt henkilö, jonka katolinen kirkko on julistanut pyhimykseksi. Hän ei ollut lapsesta saakka katolinen vaan kääntyi katolisuuteen miehensä kuoleman jälkeen vuonna 1805. Hän on merenkulkijoiden, leskien sekä katolisten koulujen suojeluspyhimys. 
Tutkimusmatkailija Charles Wilkes oli Elizabeth Ann Setonin sisarenpoika.
Doudou Guèye

Doudou Guèye (1915 Saint-Louis – 4. kesäkuuta 1983 Abidjan) oli senegalilainen lääkäri, toimittaja ja poliitikko.
Guèye kävi Goréen William Ponty -koulun ja valmistui lääkäriksi Dakarin lääketieteellisestä korkeakoulusta. Hän suoritti asepalveluksen Katissa ja työskenteli lääkärinä eri puolilla Ranskan Länsi-Afrikkaa.
Toisen maailmansodan jälkeen Guèye siirtyi lääkärin ammatista politiikkaan. Hän osallistui Rassemblement démocratique africain (RDA) -puolueen perustavaan kokoukseen Bamakossa vuonna 1946 ja perusti sen jäsenjärjestön Union démocratique sénégalaisen (UDS) Senegaliin. Guèye teki yhteistyötä Ranskan kommunistisen puolueen kanssa, avusti "L’Humanité"-lehden sunnuntaipainosta ja toimitti RDA:n julkaisuja "Le Réveil", "L’Action" ja "L’Unité Africaine".
Guèye valittiin RDA:n koordinaatiokomiteaan vuonna 1947 ja varapuheenjohtajaksi vuosina 1949 ja 1957. Puolueen katkaistessa välinsä Ranskan kommunistipuolueeseen vuonna 1950 Guèye oli poliittisen toimintansa takia vankilassa. Vuonna 1955 hän perusti RDA:sta erotetun UDS:n tilalle uuden jäsenjärjestön Mouvement populaire sénégalais.
Guèye valittiin vuonna 1957 Guinean alueneuvostoon ja Guinean edustajaksi Ranskan Länsi-Afrikan suureen neuvostoon. Valinnan taustalla oli hänen ystävyyssuhteensa Guinean johtajan Sékou Tourén kanssa. Guèye toimi Ranskan Länsi-Afrikan suuren neuvoston pysyvän valiokunnan puheenjohtajana vuosina 1957–1958.
Guèye valittiin Léopold Sédar Senghorin ja Modibo Keïtan johtaman Parti de la fédération africaine -puolueen hallintosihteeriksi vuonna 1959. Malin liittovaltiota perustettaessa hän toimi sen liittokokouksen varapuheenjohtajana ja pyrki sovittelemaan Senegalin ja Sudanin tasavallan johtajien välisiä ristiriitoja. Liittovaltion hajotessa Guèye siirtyi Malin presidentin Modibo Keïtan leiriin ja muutti Bamakoon Racine Kanen ja Mamadou Tallan kaltaisten senegalilaistoimittajien kanssa. Keïta nimitti hänet lähettilääkseen syyskuussa 1960.
Guèye työskenteli presidentti Keïtan lehdistöavustajana, oli Mamadou Gologon kanssa perustamassa Malin journalistiliittoa Unajomia vuonna 1961 ja toimi sekä Unajomin että Panafrikkalaisen journalistiliiton pääsihteerinä. Hän osallistui myös Malin tietotoimiston ANIM:in perustamiseen.
Guèye palasi Senegaliin vuonna 1963. Hän luopui puoluepolitiikasta ja keskittyi yhteiskunnallisiin ja kulttuuriharrastuksiinsa. 1970-luvun alussa Guèye perusti sivistyneistön keskustelufoorumina toimineen Le Relais -kulttuurikeskuksen. Hänen kirjalliseen tuotantoonsa kuuluu vuonna 1975 julkaistu teos Norsunluurannikon presidentistä Félix Houphouët-Boignysta.
Kassita

Kassita (berberiksi ⴽⴰⵙⵉⵜⴰ, ) on kaupunki Marokossa. Vuonna 2014 kaupungissa oli noin 2 675 asukasta.
Overexposed

Overexposed on yhdysvaltalaisen popyhtye Maroon 5:n neljäs studioalbumi, joka julkaistiin kesäkuussa 2012. Albumi ylsi kotimaassaan Yhdysvaltain Billboard 200-listan toiselle sijalle. "Overexposedilta" julkaistiin singlenä kappaleet ”Payphone”, ”One More Night”, ”Daylight” ja ”Love Somebody”.
Albumi oli noin 2,2 miljoonalla myydyllä kopiolla vuoden 2012 maailmanlaajuisesti 11. myydyin albumi.
Listasijoitukset.
Lähde:
Keftibuteeni

Keftibuteeni (C15H14S2N4O6) on kefalosporiineihin kuuluva orgaaninen yhdiste. Yhdistettä käytetään lääketieteessä antibioottina.
Ominaisuudet ja käyttö.
Keftibuteeni kuuluu niin sanottuihin kolmannen sukupolven kefalosporiineihin ja sen antibioottiset ominaisuudet perustuvat bakteerien soluseinän synteesin estoon. Se tehoaa erityisesti gramnegatiivisiin bakteereihin kuten enterobakteerit, mutta teho grampositiisiin bakteereihin on heikko ja esimerkiksi stafylokokkit ovat keftibuteenille vastustuskykyisiä. Keftibuteeni ei hydrolysoidu beetalaktamaasien vaikutuksesta. Lääkeaine annostellaan tablettina ja sitä voidaan käyttää hengitystieinfektioiden, välikorvan tulehdusten ja virtsatulehdusten hoidossa.
Haittavaikutukset.
Keftibuteeni voi aiheuttaa huonovointisuutta, ripulia, kuumeilua ja allergista ihottumaa.
Aino Rossi

Aino-Lotta Rossi (s. 1992) on suomalainen tubettaja ja bloggaaja. Hänet tunnetaan taiteilijanimellä Uino Aino.
Rossin videot käsittelevät muotia, kauneutta ja kosmetiikkaa. Helmikuussa 2022 hänen YouTube-kanavallaan oli 126 tuhatta tilaajaa ja videoilla yhteensä 37 miljoonaa näyttökertaa. Instagramissa hänellä oli 153 tuhatta seuraajaa. Rossi on ansainnut useina vuosina yli 100 000 euron tulot somevaikuttajana. 
Rossi avioitui kihlattunsa Samuelin kanssa 11. elokuuta 2018. Pari sai esikoisensa 1. toukokuuta 2021. Rossi erosi Samuelista 14 vuoden jälkeen tammikuussa 2023.
Rentoarho

Rentoarho ("Arenaria humifusa") on kohokkikasvien (Caryophyllaceae) heimoon ja suomuarhojen ("Arenaria") sukuun kuuluva monivuotinen kasvilaji. Rentoarho on yleisesti ottaen hyvin pienikokoinen ruohovartinen kasvilaji, joka muistuttaa muista suomuarholajeista eniten norjanarhoa ("Arenaria norvegica"). Norjanarho ja rentoarho ovat erotettavissa toisistaan kukkaperien sekä rönsyjen perusteella.
Rentoarho kasvaa pieninä matalina mättäinä, ja sen varret eivät yleensä kohoa muutamaa senttimetriä korkeammiksi. Rentoarho muodostaa vaaleita rönsyjä, ja ajan kuluessa mättäistä voi muodostua mattomainen kasvusto. Rentoarhon lehdet ovat 3–4 mm pitkiä, kapeanpuikeita ja kaljuja. Rentoarhon kukat ovat perättömiä ja sijaitsevat yksittäin varsien kärjissä. Kukkien terälehdet ovat kapeita ja valkoisia. Rentoarho kukkii heinä–elokuussa.
Rentoarho kasvaa kosteilla rapautuvilla serpentiinisoraikoilla. Pohjoismaissa rentoarhoa kasvaa harvinaisena Skandien vuoristossa. Suomessa rentoarhoa ei kasva, ja Ruotsissakin laji on hyvin harvinainen sekä rauhoitettu.
Archie Yates

Archie Yates (s. 22. helmikuuta 2009) on brittiläinen näyttelijä. Hänet tunnetaan parhaiten Yorkin roolista elokuvassa "Jojo Rabbit" (2019), josta hän sai Critics' Choice Movie Awards -ehdokkuuden. 
Ura.
Yatesin näyttelijänura alkoi vuonna 2019 elokuvassa "Jojo Rabbit", jossa hän näytteli Yorkia, Jojon parasta ystävää. Loppuvuodesta 2019 julkistettiin Yatesin saaneen roolin Disney+-suoratoistopalvelun uudesta "Yksin kotona" -elokuvasta, jossa hän näyttelee yhdessä Ellie Kemperin ja Rob Delaneyn kanssa. 
Yksityiselämä.
Yatesin perheeseen kuuluvat Archien lisäksi Anthony-isä sekä vakuutusalalla toimiva Julie-äiti. Yatesilla ei ole sisaruksia. Yates on kertonut aiemman haaveammattinsa olleen taikuri, mutta aloitettuaan opiskelemaan näyttelemistä 4-vuotiaana, hän päättikin tulla elokuvatähdeksi. Yates pitää eniten komedia- sekä Marvel-elokuvista. Yksi Yatesin suosikkinäyttelijöistä onkin Robert Downey Jr. Yates on läheinen ystävä "Jojo Rabbit" -elokuvassa näytelleiden Roman Griffin Davisin ja Thomasin McKenzien kanssa.
Kimberlé Williams Crenshaw

Kimberlé Williams Crenshaw (s. 1959 Canton, Ohio, Yhdysvallat) on yhdysvaltalainen lakimies, kansalaisoikeusaktivisti, filosofi ja professori. Hänet tunnetaan erityisesti intersektionaalisuuden teoriasta. Crenshaw toimii professorina UCLA:n ja Columbian yliopistojen oikeustieteellisissä tiedekunnassa, joissa hän on erikoistunut etnisyyteen ja sukupuoleen liittyviin kysymyksiin.
Crenshaw valmistui kandidaatiksi Cornellin yliopistosta 1981 ja suoritti juristin tutkinnon (J.D.) Harvardin yliopistossa 1984 sekä jatkotutkinnon (LL.M.) Wisconsinin yliopistossa 1985.
Shark Bites and Dog Fights

Shark Bites and Dog Fights on Skindredin kolmas studioalbumi. Se julkaistiin 1. syyskuuta 2009.
Hands All Over

Hands All Over voi viitata ainakin seuraaviin
Muja (Inkeri)

Muja () on entinen inkeriläinen kylä entisessä Järvisaaren luterilaisessa seurakunnassa Inkerissä. Kylä sijaitsee nykyään Mujajoen etelärannalla Leningradin alueen Kirovskin piirissä Venäjällä. Venäjän keisarikunnan puitteissa se kuului Pietarin kuvernementin Pähkinälinnan kihlakuntaan. 
Ruotsin vuoden 1696 henkikirjassa mainitaan jo "Muiasadworin" kylä. Muja esiintyy asuttuna vuoden 1727 kartassa. Kylä kuului 1700-1800 -luvulla Šapkin (Hattulan) hoviin, jonka perustettiin varhain Inkerinmaan valloituksen jälkeen 1700-luvun alkuvuosina, ja sittemmin Aleksandrovskajan hoviin, joka sijaitsi Mujan pohjoispuolella. Suomalaiset muodostivat kylässä enemmistön 1800-luvulla, mutta siellä asui jonkin verran venäläisiä, jotka kuuluivat Hattulan ortodoksiseen seurakuntaan. Kylää välillä kutsuttiin venäjäksi nimellä "Mga", jonka nimen sai myös 1900-luvun alussa kauemmaksi perustettu Mgan rautatieasema ja taajama. Vuonna 1838 Mujassa asui 135 ihmistä (74 miestä, 61 naista), vuonna 1856 siellä oli 22 taloa ja 76 sielua, vuonna 1860 taloja oli 30, talonpoikia 74 ja hovin työmiehiä 25, vuonna 1862 taloja oli 29 ja asukkaita 145 (miehiä 73, naisia 72). Isäntien sukunimet 1900-luvun alussa: Bäckman (kotoisin Kapriosta), Dravant, Huittari, Juntti, Kondro (Kitee), Kaartinen (Jaakkima), Liiski, Rampanen, Romana, Savolainen, Soikkeli (Kurkijoki), Tolla (Jääski), Tujulainen, Vainonen (Siikala), Virkki.
Vuonna 1896 perustettiin Mujan suomenkielinen kansakoulu. Koulu rakennettiin Myllymäelle, Mujan ja Staarostinan kylien välille. Koulun pitkäaikaisena opettajana toimi Yrjö Bäckman. Vuonna 1907 perustettiin kirjasto, joka sijaitsi koulussa. Vuoden 1909 tienoilla Mujalle oli luotu maamiesseura. Maamiesseuran ohella Mujan kyläkunta oli kiinnostunut maanviljelyksen tehostamisesta ja karjanjalostuksesta. Järvisaaren ensimmäinen osuuskauppa perustettiin 50 ihmisen voimin vuoden 1913 lopulla myöskin Mujalle. Vuonna 1866 kirkkoherra Piispanen perusti kylään laulukuoron, johon kuului noin 30 henkeä. Mujaa kutsuttiin Järvisaaren sivistyneimmäksi kyläksi.
Neuvostoliiton aikana kylään perustettiin ensin maatalousartteli, ja sittemmin kolhoosi. Kylässä toimi suomenkielinen koulu. Vuonna 1926 kylässä oli 90 taloa ja 394 asukasta, joista 385 inkeriläistä. Stalinin vainojen aikana vuosina 1937-1938 muutettiin koulut täysin venäjänkielisiksi, pidätettiin 27 järvisaarelaista miestä, joista 23 ammuttiin, näistä tunnetuin oli mujalainen kirjailija Yrjö Savolainen. Muut mujalaiset merkkihenkilöt oli runoilija ja kääntäjä Topias Huittari (Lea Helo) ja runoilija ja kirjailija Vihtori Savolainen (1911—2002).
Toisen maailmansodan aikana kylä oli saksalaisjoukkojen miehittämä. Vuosina 1943-1944 inkeriläisiä vietiin Viron kautta Suomeen. Sodan jälkeen osa heistä jäi Suomeen, jotkut pakenivat Ruotsiin. Neuvostoliittoon palanneet eivät vastoin lupauksia päässeet kotikyläänsä, vaan heidät karkotettiin eri puolille Venäjää..
Union Black

Union Black on Skindredin neljäs studioalbumi. Se julkaistiin 25. huhkuuta 2011.
Pueblon piirikunta

Pueblon piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 168 424 vuonna 2019. Piirikunnan hallintokeskus on Pueblon kaupunki. Piirikunta on perustettu 1. marraskuuta 1861.
Tōmi

Tōmi () on Japanin kaupunki Honshūn saarella Chūbun tai Kōshin’etsun alueella Naganon prefektuurissa. Se sijaitsee sisämaassa prefektuurin itäosassa Chikumajoen varrella. Kaupunki on rakentunut Uedan altaan itäreunalle. Pohjoisessa sen alue nousee Asamavuorille yli kahden kilometrin korkeuteen. Tōmissa on 29 992 asukasta (toukokuussa 2020) ja sen pinta-ala on 112,37 neliökilometriä.
Tōmin kaupunki perustettiin vuonna 2004 liittämällä yhteen Tōbun maaseutukaupunki ja Kita-Mimakin kyläkunta. Asutus on keskittynyt Chikumajoen varrelle. Vanhastaan, jo Heian-kaudella, alue tunnettiin hevosten kasvatuksesta. Myöhemmin Edo-kaudella siellä sijaitsi kaksi Hokkoku-kaidō-tiereitin postiasemaa, Tanaka-juku ja Unno-juku, joista Unno-juku on erityisen hyvin nykyaikaan säilynyt ja lailla suojeltu. Kaupunkiin on sijoittunut logistiikkaa ja valmistavaa teollisuutta. Maaseutualueilla viljellään saksanpähkinöitä, maissia, perunoita, porkkanoita ja "kyohō"-viinirypäleitä. 
Tōmin nähtävyyksiin kuuluu Yunomarun ylänköalue, joka tunnetaan rikkaasta vuoristokasvillisuudestaan. Siellä esiintyy muun muassa japaninatsaleoja. Osa kaupungista kuuluukin Jōshin’etsu-kōgenin kansallispuistoon. Tōmia palvelee Shinano-rautateiden Shinano-rautatielinja.
Huerfanon piirikunta

Huerfanon piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 6 897 vuonna 2019. Piirikunnan hallintokeskus on Walsenburgin kaupunki. Piirikunta on perustettu 1. marraskuuta 1861.
Gilpinin piirikunta

Gilpinin piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 6 243 vuonna 2019. Piirikunnan hallintokeskus on Central Cityn kaupunki. Piirikunta on perustettu 1. marraskuuta 1861.
Morganin piirikunta (Colorado)

Morganin piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 29 068 vuonna 2019. Piirikunnan hallintokeskus on Fort Morganin kaupunki. Piirikunta on perustettu 19. helmikuuta 1889.
Lincolnin piirikunta (Colorado)

Lincolnin piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 5 701 vuonna 2019. Piirikunnan hallintokeskus on Hugon kaupunki. Piirikunta on perustettu 11. huhtikuuta 1889.
Elbertin piirikunta (Colorado)

Elbertin piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 26 729 vuonna 2019. Piirikunnan hallintokeskus on Kiowan kaupunki. Piirikunta on perustettu 2. helmikuuta 1874.
Deltan piirikunta (Colorado)

Deltan piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 31 162 vuonna 2019. Piirikunnan hallintokeskus on Deltan kaupunki. Piirikunta on perustettu 11. helmikuuta 1883.
Grandin piirikunta (Colorado)

Grandin piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 15 734 vuonna 2019. Piirikunnan hallintokeskus on Hot Sulphur Springsin kunta. Piirikunta on perustettu 2. helmikuuta 1874.
Ourayn piirikunta

Ourayn piirikunta () on Yhdysvaltojen Coloradon osavaltiossa sijaitseva piirikunta. Vuonna 2019 väkiluvuksi arvioitiin 4 952.. Sen pinta-ala on 1 400 neliökilometriä. Piirikunnan hallintokeskus on Ourayn kaupunki.
Piirikunta on perustettu 18. tammikuuta 1877.
Väestö.
Piirikunnan asukkaista 92,5 prosenttia on valkoisia ja 5,59 prosenttia latinalaisamerikkalaisia, 0,516 prosenttia aasialaisia ja 0,322 prosenttia Pohjois-Amerikan alkuperäiskansoihin kuuluvia. 23,1 prosenttia puhuu myös muita kieliä kuin englantia. 98,7 prosenttia asukkaista on Yhdysvaltain kansalaisia. Piirikunnan väestön keski-ikä on 53,7 vuotta.
Hinsdalen piirikunta

Hinsdalen piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 820 vuonna 2019. Piirikunnan hallintokeskus on Lake Cityn kaupunki. Piirikunta on perustettu 10. helmikuuta 1874.
1. FC Heidenheim

1. FC Heidenheim 1846 on saksalainen jalkapalloseura Heidenheim an der Brenzin kaupungista, Baden-Württembergin osavaltiosta. Sen kotistadion on 15 000 -paikkainen Voith-Arena. 
Heidenheim sijoittuu vuosien 2020–2025 eurooppalaisten seurojen keskinäisessä UEFA:n seurapisterankingissa sijalle 104.
Historia.
Seuran edustusjoukkue nousi 2. Bundesliigaan vuonna 2014. Kuudennella kaudellaan tällä sarjatasolla se sijoittui kolmanneksi ja pääsi karsintaotteluihin paikasta 1. Bundesliigaan mutta hävisi karsinnan tasamaalein 2–2 vierasmaalisäännön perusteella. Kaudella 2022–2023 Heidenheim voitti 2. Bundesliigan ja nousi pääsarjaan. Ensimmäisellä bundesliigakaudellaan 2023–2024 se sijoittui kahdeksanneksi. Joukkueen valmentajana on kaudesta 2007–2008 alkaen toiminut Frank Schmidt.
Yhdeksällä kaudellaan 2. Bundesliigassa kausina 2014–2023 Heidenheim on sijoittunut seuraavasti: kahdeksas, yhdestoista, kuudes, kolmastoista, viides, kolmas, kahdeksas, kuudes, ensimmäinen. Joukkueen paras maalintekijä 2. Bundesliigassa kaudella 2019–2020 oli 14 maalia tehnyt Tim Kleindienst. Hän teki myös joukkueensa molemmat maalit vuoden 2020 nousukarsinnassa 1. Bundesliigaan, kun Heidenheim pelasi Werder Bremenin kanssa maalittoman tasapelin jälkeen toisessa osaottelussa tasan 2–2 ja hävisi karsinnan vierasmaalisäännön perusteella. Joukkueen kapteeni on kauden 2020–2021 lopulta alkaen ollut Patrick Mainka, joka on pelannut joukkueessa vuodesta 2018. Aiemmin kapteenina oli Marc Schnatterer, joka pelasi kausina 2008–2021 joukkueessa eri sarjatasoilla ja cupissa yhteensä 457 ottelua ja teki 121 maalia.
Heidenheim on Saksan cupissa yltänyt puolivälieriin kaudella 2015–2016, jolloin se hävisi Hertha Berlinille 2–3, ja kaudella 2018–2019, jolloin se hävisi Bayern Münchenille 4–5.
Seuran kasvatteja ovat muun muassa Amsterdamin Ajaxissa 1970-luvun alkupuolella pelannut Horst Blankenburg sekä pitkään Bundesliigassa pelanneet kaksoset Andreas ja Michael Zeyer. Seuraa ovat edustaneet muun muassa myöhemmät pääsarjapelaajat Marco Sailer (2012–2013), Florian Niederlechner (2013–2015), Philip Heise (2013–2015), Jan Zimmermann (2014–2016), Bard Finne (2016–2017), Martin Rasner (2016–2017), Kolja Pusch (2017–2019) ja Robert Andrich (2018–2019).
Jessy Schram

Jessica ”Jessy” Schram (s. 15. tammikuuta 1986 Skokie, Illinois) on yhdysvaltalainen näyttelijä ja malli. Hänet tunnetaan useista rooleistaan muun muassa televisiosarjoissa "Veronica Mars", "Life", "Olipa kerran" ja "Chicago Med".
Ken Caryl

Ken Caryl on kunnallishallinnoton alue ja väestönlaskennallinen asuinpaikka (CDP) Jeffersonin piirikunnassa Coloradon osavaltiossa Yhdysvalloissa. Sen väkiluku oli vuoden väestönlaskennassa 32 438. 
Väestö.
Paikkakunnan asukkaista 85,2 prosenttia on valkoisia, 8,558 prosenttia latinalaisamerikkalaisia, 2,14 prosenttia aasialaisia ja 1,04 prosenttia aasialaisia. 98,4 prosenttia asukkaista on Yhdysvaltain kansalaisia. Paikkakunnan väestön keski-ikä on 41,6 vuotta.
Mineralin piirikunta (Colorado)

Mineralin piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 769 vuonna 2019. Piirikunnan hallintokeskus on Creeden kaupunki. Piirikunta on perustettu 27. maaliskuuta 1893.
Jiří Pavlenka

Jiří Pavlenka (s. 14. huhtikuuta 1992 Hlučín) on tšekkiläinen jalkapalloilija, pelipaikaltaan maalivahti. Hän on pituudeltaan 196-senttimetrinen. Hän edustaa Saksan Bundesliigassa pelaavaa Werder Bremeniä.
Pavlenka edusti Tšekin jalkapalloliigassa Baník Ostravaa kaudesta 2012–2013 lähtien ja pelasi seurassa 67 liigaottelua. Tammikuussa 2016 hän siirtyi Slavia Prahaan, jossa pelasi puolentoista kauden aikana 36 Tšekin pääsarjaottelua ja voitti liigamestaruuden kaudella 2016–2017. Kesällä 2017 hän siirtyi saksalaisseura Werder Bremeniin, jossa hän on ollut kiistaton ykkösmaalivahti. Pelaamillaan viidellä Bundesliiga-kaudella hän ollut poissa vain kahdesta liigaottelusta, toisesta loukkaantumisen, toisesta sairastumisen vuoksi. Kaikkiaan hän on kesään 2023 mennessä pelannut 168 Saksan pääsarjaottelua, joissa hän on päästänyt 272 maalia ja pitänyt vastustajan maaleitta 30 ottelussa. Bremenin pelatessa 2. Bundesliigassa kaudella 2021–2022 häneltä jäi kauden 11 ensimmäistä liigaottelua väliin muun muassa selkävamman vvuoksi.
Pavlenka pelasi Tšekin A-maajoukkueessa ensimmäisen kerran marraskuussa 2016 ystävyysottelussa Tanskaa vastaan. Elokuun 2023 puoliväliin mennessä hän on pelannut 19 A-maaottelua, joihin kuuluu kaksi MM-karsinta- ja neljä EM-karsintaottelua.
Rio Granden piirikunta

Rio Granden piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 11 267 vuonna 2019. Piirikunnan hallintokeskus on Del Norten kaupunki. Piirikunta on perustettu 10. helmikuuta 1874.
Eaglen piirikunta

Eaglen piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 55 127 vuonna 2019. Piirikunnan hallintokeskus on Eaglen kaupunki. Piirikunta on perustettu 11. helmikuuta 1883.
Oteron piirikunta (Colorado)

Oteron piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 18 278 vuonna 2019. Piirikunnan hallintokeskus on La Juntan kaupunki. Piirikunta on perustettu 25. maaliskuuta 1889.
Crowleyn piirikunta

Crowleyn piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 6 061 vuonna 2019. Piirikunnan hallintokeskus on Ordwayn kunta. Piirikunta on perustettu 29. toukokuuta 1911.
Tellerin piirikunta

Tellerin piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 25 388 vuonna 2019. Piirikunnan hallintokeskus on Cripple Creekn kaupunki. Piirikunta on perustettu 23. maaliskuuta 1899.
Niclas Füllkrug

Niclas Füllkrug (s. 9. helmikuuta 1993 Hannover) on saksalainen jalkapalloilija, pelipaikaltaan hyökkääjä. Hän on pituudeltaan 189-senttimetrinen. Füllkrug edustaa Englannin Valioliigassa pelaavaa West Ham Unitedia. Hän pelaa myös Saksan maajoukkueessa.
Seurajoukkueura.
Füllkrug aloitti bundesliigauransa Werder Bremenissa tammikuussa 2012. Hän pelasi kahdella bundesliigakaudella 23 ottelua ja teki niissä kaksi maalia. Hän pelasi lainalla 2. Bundesliigan Greuther Fürthissä kauden 2013–2014 ja siirtyi kesällä 2014 myöskin kakkostasolla pelanneeseen Nürnbergiin. Vuonna 2016 Füllkrug siirtyi Hannoverin joukkueeseen, joka keväällä 2017 nousi pääsarjaan. Hän pelasi Hannoverissa 48 pääsarjaottelua ja teki 16 maalia. Maaleista 14 syntyi kaudella 2017–2018, jolloin Füllkrug sijoittui koko liigan maalintekijätilastossa jaetulle kolmannelle sijalle, ja maalien joukossa oli hattutemppu 3–2-voittoon päättyneessä kotiottelussa Mainzia vastaan tammikuussa 2018.
Kesällä 2019 Füllkrug palasi Bremeniin. Hän pelasi Bremenissä vuosina 2019–2023 kaikkiaan 55 pääsarjaottelua ja teki niissä 26 maalia. Hän voitti Bundesliigan maalintekijätilaston yhdessä Christopher Nkunkun kanssa kaudella 2022–2023 tehtyään 16 maalia. Kaudella 2021–2022 hän pelasi Bremenin joukkueen kanssa toisella sarjatasolla. Füllkrug siirtyi elokuussa 2023 Borussia Dortmundiin, jossa hän kaudella 2023–2024 pelasi 29 bundesliigaottelua ja teki niissä 12 maalia. Tammikuussa hän teki hattutempun kotiottelussa Bochumia vastaan. Mestarien liigassa Dortmund ylsi loppuotteluun saakka ja Füllkrug pelasi joukkueensa kaikki 13 ottelua ja teki maalin alkulohkossa Newcastlea, toisessa puolivälieräottelussa Atlético Madridia ja ensimmäisessä välieräottelussa Paris Saint-Germainia vastaan.
Elokuussa 2024 Füllkrug siirtyi Englannin Valioliigassa pelaavaan West Ham Unitediin nelivuotisella sopimuksella. Siirtosummaksi uutisoitiin 27 miljoonaa puntaa. Füllkrug teki ensimmäisen maalinsa West Hamin pelaajana 3. joulukuuta 2024 valioliigaottelussa Leicester Cityä vastaan. Hän pelasi kauden aikana 18 valioliigaottelua, joista avauskokoonpanossa kuusi peliä, ja teki kolme maalia. Hän oli kuutisen kuukautta peleistä sivussa akillesjänne- ja hamstring-vammojen vuoksi.
Maajoukkueura.
Füllkrug pelasi Saksan nuorisomaajoukkueissa. Ensimmäisen ottelunsa A-maajoukkueessa hän pelasi ystävyysottelussa Omania vastaan marraskuussa 2022. Hän tuli MM-kilpailuissa 2022 vaihdosta kentälle Saksan kaikissa kolmessa ottelussa ja teki maalin Espanjaa ja Costa Ricaa vastaan. EM-kilpailuissa 2024 hän tuli vaihdosta kentälle Saksan kaikissa viidessä ottelussa ja teki maalin alkulohko-otteluissa Skotlantia ja Sveitsiä vastaan. Kaikkiaan hän on toukokuun 14. päivään 2025 mennessä pelannut 24 A-maaottelua, joissa hän on ollut kahdeksan kertaa avauskokoonpanossa, ja tehnyt 14 maalia.
Custerin piirikunta (Colorado)

Custerin piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 5 068 vuonna 2019. Piirikunnan hallintokeskus on Westcliffen kaupunki. Piirikunta on perustettu 9. maaliskuuta 1877.
Fremontin piirikunta (Colorado)

Fremontin piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 47 839 vuonna 2019. Piirikunnan hallintokeskus on Cañon Cityn kaupunki. Piirikunta on perustettu 1. marraskuuta 1861.
Laken piirikunta (Colorado)

Laken piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 8 127 vuonna 2019. Piirikunnan hallintokeskus on Leadvillen kaupunki. Piirikunta on perustettu 1. marraskuuta 1861.
Maximilian Eggestein

Maximilian Eggestein (s. 8. joulukuuta 1996 Hannover) on saksalainen jalkapalloilija, pelipaikaltaan keskikenttäpelaaja. Hän edustaa Saksan Bundesliigassa pelaavaa SC Freiburgia.
Eggestein nousi Werder Bremenin junioreista edustusjoukkueeseen ensimmäisen kerran marraskuussa 2014. Kaudella 2015–2016 hän pelasi vielä vain seitsemän bundesliigaottelua mutta kaudella 2016–2017 jo 15 pääsarjaottelua. Ensimmäisen bundesliigamaalinsa hän teki huhtikuussa 2017 kotiottelussa Schalkea vastaan. Kaudella 2017–2018 hän pelasi 33 liigaottelua ja teki niissä kaksi maalia. Kaudella 2018–2019 hän pelasi avauskokoonpanossa joukkueensa kaikki 34 liigaottelua ja tuli vain yhdessä ottelussa ennen loppuvihellystä vaihtoon. Hän teki kauden aikana viisi liigamaalia, joista kaksi vierasottelussa Schalkea vastaan. Kaudella 2019–2020 hän pelasi 32 liigaottelua ja teki niissä yhden maalin.
Eggestein on pelannut Saksan alle 20- ja alle 21-vuotiaiden maajoukkueissa.
Maximilian Eggesteinin pikkuveli Johannes Eggestein pelaa myös Werder Bremenin joukkueessa.
Summitin piirikunta (Colorado)

Summitin piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 31 011 vuonna 2019. Piirikunnan hallintokeskus on Breckenridgen kunta. Piirikunta on perustettu 1. marraskuuta 1861.
Luettelo Coloradon piirikunnista

Tämä on luettelo Coloradon osavaltion piirikunnista. Coloradossa on 64 piirikuntaa.
Yrjönsuuri

Yrjönsuuri on sukunimi, joka on muun muassa seuraavilla suomalaisilla henkilöillä:
Sven Lange

Sven Lange (1868–1930) oli tanskalainen kirjailija. Hän on kirjoittanut novelleja, lavean romaanin "Hjærtets gærninger" (1900) sekä kriittisiä tutkielmia. Täyspainoisinta hänen kirjallisessa tuotannossaan ovat kuitenkin hänen henkevät ja taidokkaasti rakennetut näytelmänsä, joista näytelmää "Samson og Dalila" (1908) on esitetty Suomessakin, muun muassa Tampereen Työväen Teatterissa 1912.
Walter Savage Landor

Walter Savage Landor (1775–1864) oli englantilainen kirjailija. Hän oli kiivasluontoinen, niin että hänet erotettiin sekä Rugbyn koulusta että myöhemmin Oxfordin yliopistosta. Hän siirtyi Lontooseen, missä hän julkaisi englannin ja latinan kielellä ensimmäiset runoelmansa. Landorin ensimmäinen laajahko runoteos oli "Gebir" (1798). Tässä, kuten Landorin myöhemmissäkin runoissa, huomaa järvikoulun ja varsinkin Robert Southeyn vaikutusta. Landorin draamat "Count Julian" (1811), "Andrea of Hungary" ja "Giovanni of Naples" (1839) eivät menestyneet näyttämöllä. 
Landor eli ahtaissa taloudellisissa oloissa enimmäkseen Walesissa vuoteen 1805, jolloin hän isänsä kuoltua peri omaisuuden. Hän lähti 1808 Espanjaan taistelemaan ranskalaisia vastaan, värväsi omilla varoillaan soturijoukon ja joutui siksi taas taloudelliseen ahdinkoon. Hän siirtyi 1815 Italiaan, missä hän asui 20 vuotta, loppuiällään taloudellisten huolien rasittamana, joihin hän ilman Robert Browningin apua olisi sortunut. Samoin kuin lordi Byron ja Leigh Hunt, myös Landor oli intohimoinen vapauden rakastaja, ja vapauden asialle hän oli valmis uhraamaan omaisuutensa.
Landorin pääteos on "Imaginary conversations of literary men and statesmen", jonka kaksi edellistä osaa ilmestyivät 1824 ja kolme jälkimmäistä 1829. Teos on täynnä syvällisiä ajatuksia esitettynä kauniilla, dramaattisesti voimakkaalla, joskaan ei aina helposti tajuttavalla proosatyylillä.
Suomennettuja runoja.
Eeva Kilpi on suomentanut osittain runon ”On his seventy-fifth birthday” julkaisuun "Tätä runoa en unohda". Pertti Niemisen suomentama runo "En käynyt kiistaan" on julkaistu kokoelmassa "Kuu kultainen terälehti".
Marc Davis

Marc Davis (1913–2000) oli yhdysvaltalainen animaattori, joka kuului Disneyn Nine Old Men -ryhmään. Hän oli 1950- ja 1960-luvuilla Walt Disneyn läheisin taiteellinen työkaveri ja neuvonantaja, jota Disney piti alan lahjakkaimpana työntekijänä. 
Davis aloitti työt Disneyn studioilla joulukuussa 1935 ja aloitti Lumikin pääpiirtäjä Grim Natwickin apulaisena. Bambia varten tehtyjen hiilipiirrosten ansiosta Disney päätti kouluttaa hänestä pääanimaattorin. Davisin piirtämiä hahmoja ovat esimerkiksi Pahatar, Prinsessa Ruusunen, Tuhkimo ja Ihmemaan Liisa. Davisin piirtämistä hahmoista Helinä-keiju on kokonaan hänen keksimänsä, koska J. M. Barrien alkuperäisessä näytelmässä se oli vain valonsäde näyttämöllä. 101 dalmatialaisessa esiintynyt Cruella de Vil jäi Davisin viimeiseksi piirrostehtäväksi.
Walt Disney palkkasi ideoimaan ja suunnittelemaan Disneylandiin kohteita, kuten Pirates of the Caribbean -ajelun, The Haunted Mansion -kummitustalon ja It's Small World -kanavaristeilyn. Disneyn kuoleman jälkeen hän suunnitteli kohteita myös Walt Disney Worldiin, Tokion Disneylandiin ja Disneyland Parisiin.
Eläkkeelle jäätyään hän keskittyi maalaamaan öljyväreillä maisemakuvia.
Robert Gleason

Robert Charles Gleason, Jr. (10. huhtikuuta 1970 – 16. tammikuuta 2013) oli yhdysvaltalainen rikollinen, joka syyllistyi kolmeen murhaan. Ensimmäisestä murhasta hänet tuomittiin elinkautiseen vankeuteen. Vankeudessa Gleason syyllistyi kahteen murhaan, josta hänet tuomittiin kuolemaan. Hänet teloitettiin sähkötuolilla Greensville Correctional Center -vankilassa 16. tammikuuta 2013.
Aino-Kuutamo Uusitorppa

Aino-Kuutamo Uusitorppa (s. 1984) on suomalainen promootiopäällikkö ja toimittaja, joka on kirjoittanut neljä kirjaa. Uusitorppa on työskennellyt vuodesta 2012 alkaen promootiopäällikkönä Warner Music Finlandilla, jossa hän on ollut pitämässä huolta esimerkiksi Lauri Tähkän ja Antti Tuiskun asioista. Vuoden 2022 alusta Uusitorppa on toiminut Mökkitie Recordsin label managerina. Aiemmin hän oli työskennellyt lukion jälkeen freelance-toimittajana ja kirjoittanut musiikkiaiheisia juttuja esimerkiksi "Suosikkiin".
Kevin Vogt

Kevin Vogt (s. 23. syyskuuta 1991 Witten) on saksalainen jalkapalloilija, pelipaikaltaan keskuspuolustaja. Hän on pituudeltaan 194-senttimetrinen. Hän edustaa Saksan Bundesliigassa pelaavaa Union Berliniä.
Vogt aloitti bundesliigauransa Bochumissa, jonka junioreista hän nousi edustusjoukkueeseen ensimmäisen kerran huhtikuussa 2009. Hän sai enemmän peliaikaa joukkueen pelatessa 2. Bundesliigassa kausina 2010–2012. Vuonna 2012 Vogt palasi pääsarjatasolle siirtyessään Augsburgin joukkueeseen. Vuonna 2014 hän siirtyi Kölniin ja vuonna 2016 Hoffenheimiin. Kevätkauden 2020 hän pelasi lainalla Werder Bremenissä. Vogt on tammikuun 2022 loppuun mennessä pelannut Bundesliigassa 269 ottelua ja tehnyt niissä kolme maalia, joista kaksi kärkipään joukkueisiin kuuluvaa Borussia Dortmundia vastaan. Hän pelasi kaudella 2017–2018 Eurooppa-liigassa viisi, kaudella 2018–2019 Mestarien liigassa neljä ja kaudella 2020–2021 Eurooppa-liigassa kuusi ottelua.
Vogt pelasi Saksan nuorisomaajoukkueissa alle 18-vuotiaista alle 21-vuotiaisiin.